Kirjutustõlge

Kirjutustõlge (inglise keeles speech-to-text reporting) on tõlke erivorm, mis on mõeldud eelkõige vaegkuuljate abistamiseks. Kirjutustõlke käigus teeb kirjutustõlk kuuldava teksti kirjalikuks tekstiks, mida on võimalik ekraanilt kohe lugeda.Kirjutustõlke teenus Sotsiaalkindlustusameti veebilehel (vaadatud 13.10.2019).

Kirjutustõlget tehakse tõlkena ühe keele piires, näiteks suulisest eesti keelest kirjalikku eesti keelde. 

Kirjutustõlk kirjutab kogu räägitava teksti ekraanile jooksvalt, ekraaniks võib olla vastavalt vajadusele kas mobiiltelefon, tahvelarvuti, sülearvuti, lauaarvuti või konverentsisaali ekraan.

Kirjutustõlgid
Kirjutustõlketeenust osutavad kirjutustõlkekoolituse läbinud kirjutustõlgid.

Eestis tegutsevad kirjutustõlgid kuuluvad 2017. aastal asutatud Eesti Kirjutustõlkide Ühingusse. 2019. aasta oktoobri seisuga on Eestis 12 diplomeeritud kirjutustõlki.Eesti Kirjutustõlkide Ühingu veebileht (vaadatud 13.10.2019).

Tasuta kirjutustõlge
Eestis pakutakse kirjutustõlketeenust tasuta tööealistele kuulmislangusega inimestele (peamiselt vaegkuuljatele), kellele on määratud vähenenud töövõime (varasema süsteemi järgi töövõimetus).

Tasuta kirjutustõlketeenust rahastatakse Euroopa Sotsiaalfondi vahenditest, mis on eraldatud alategevusele „Kuulmispuudega inimestele suunatud tõlketeenuste arendamine ja pakkumine“.

Tasuline kirjutustõlge
Tasulist kirjutustõlketeenust saavad soovi korral tellida ka need, kes tasuta kirjutustõlketeenuse saajaks ei kvalifitseeru. Eeskätt on see mõeldud neile vaegkuuljatele ja kurtidele (näiteks hiliskurdistunutele), kes eesti viipekeelt ei valda, kuid kes kasutavad suhtlemisel eesti keelt.Kirjutustõlketeenus veebilehel viipekeeletõlgid.ee (vaadatud 13.10.2019).

Kirjutustõlkide koolitamine
Euroopa Sotsiaalfondi rakenduskava prioriteetse suuna „Tööturule juurdepääsu parandamine ja tööturult väljalangemise ennetamine“ raames korraldati 2018. aastal Eestis esimene kirjutustõlkide koolitus. 

Teine koolitus toimub aastatel 2019–2020. Koolituse läbiviijaks Eestis on valitud Eesti Kirjutustõlkide Ühing. Koolituse maht on 780 akadeemilist tundi (sh loengud 198 tundi, praktiline osa 24 tundi ning iseseisev osa 558 tundi). Koolitus lõpeb eksamiga.Koolitusest Eesti Kirjutustõlkide Ühingu veebilehel (vaadatud 13.10.2019).

Vaata ka
Vaegkuulmine
Kurt
Viipekeel
Eesti viipekeel

Viited

Välislingid
Kirjutustõlketeenuse ja selle tellimise kohta Eesti Vaegkuuljate Liidu veebilehel
Kirjutustõlketeenuse tutvustus. Sotsiaalkindlustusameti postitus YouTube'is

Kategooria:Tõlkimine
Kategooria:Rehabilitatsioon